### 15.    Orientering om udgifter i forbindelse med ophold på midlertidige pladser i Kalundborg Kommune

**Åbent**

Sagsnr.: 326-2018-23602       J.nr.: 27.03.12           Dokumentnr.:
326-2018-211267

**Sagstype**

Orientering.

**Resume og sagens baggrund**

Medlem af Ældre- og sundhedsudvalget har stillet spørgsmål
vedr. borgernes egenbetaling i forbindelse med et midlertidigt ophold, hvilket
der blev orienteret om på udvalgets møde den 6. august 2018. På baggrund af
denne orientering ønskede udvalget at høre nærmere om, hvilke kommunaløkonomiske
konsekvenser det har, når borgere får ophold på en midlertidig plads som en
forlængelse af et sygehusophold.

**Indstillinger**

Direktøren indstiller, at orienteringen tages til
efterretning.

**Behandling**

Ældre- og Sundhedsudvalget.

**Sagsfremstilling**

På mødet den 6. august 2018 drøftede Ældre- og
Sundhedsudvalget borgernes egenbetaling i forbindelse med et midlertidigt
ophold. Udvalget bad på den baggrund administrationen beskrive de kommunaløkonomiske
konsekvenser nærmere.

Udgangspunktet for en sådan afdækning er, at det har meget
forskelligt økonomiske konsekvenser afhængig af hvilken konkrete borgerforløb,
der er tale om. Det drejer sig selvfølgelig  både om husleje, lys og varme, men
den tungeste post er plejepersonale, sygepleje etc.

I mellemtiden har Folketingets Sundheds- og Ældreudvalg
stillet spørgsmål til sundhedsministeren vedr. betalingsforhold på kommunale
akutpladser, hvorfor KL er blevet anmodet om at bidrage med oplysninger.

Konkret vil ministeriet gerne vide hvor mange kommuner, der
opkræver egenbetaling i forbindelse med borgeres ophold på en kommunal
akutplads, takst samt hvilke ydelser egenbetalingen dækker over.

Forventningen til ovenstående centrale udredning er, at der
efterfølgende bliver skabt nogle rammer, som kommunerne kan agerer efter.

**Økonomiske konsekvenser**

Ingen.

**Ældre- og Sundhedsudvalgets
møde den 3. september 2018:**

Anbefales.

Ursula Iversen (A) og William Bach (A) ønskede sagen
oversendt til kommunalbestyrelsen.

**Økonomiudvalgets møde den 12.
september 2018:**

Ældre- og Sundhedsudvalgets flertalsindstilling anbefales.